medieval-data/medieval-letters huggingface dataset:
EPISTOLA II. AD GERUNGUM SUMMUM SACRI PALATII OSTIARIUM.
Author: Frotharius Tullensis

Illustrissimo viro et toto affectu colendo ac desiderando GERUNGO summo sacri palatii ostiario, FROTHARIUS gratia Dei episcopus aeternam in Christo salutem.

Vestrae prosperitatis vestrique profectus semper sumus memores. Et idcirco divinam misericordiam saepius pro vestra salute imploramus, ut vos ad sua mandata perficienda jugiter accendat, et ad multorum profectum longaevo tempore conservet: et sic pie, sobrie et juste viventem praesentis naufragii pelagus transmeare adminiculo faciat, ut post ad portum quietis aeternae perductum perenni retributione feliciter coronet. Sciatis igitur nos in hujusmodi intentione assidue manere, et his diebus pro vita et sanitate vestra missas tantas et psalteria tanta fratres nostros decantasse. Sciatis denique nos domno imperatori litteras per praesentem missum nostrum dirigere, unde petimus ut si domnus Hildoinus deest, ante domnum imperatorem vos eum mittatis. Valete in Domino semper, et nostri memor estote.
EPISTOLA III. AD LUDOVICUM IMPERATOREM.
Author: Frotharius Tullensis

Ad aures misericordiae vestrae reducimus, piissime imperator, ego FROTHARIUS episcopus, et Smaragdus abbas, quod tempore Fortunati Mediolacensismonasterii abbatis, per jussionem vestram Smaragdus ipsius monasterii monachis portionem de abbatia dedit, ut regulariter viverent. Et idcirco bene et secundum regulam vixerunt, quousque Fortunatus recessit. Sed cum suscepisset Hismundus ipsum monasterium, recepit illorum portionem, et promisit se eis omnia necessaria regulariter administraturum. Quod postea saepius aliter illi evenisse testantur. Unde et nunc venerunt ad nos, reclamantes et dicentes se nec regulariter vivere interius, nec regulariter alimenta corporis sumere exterius. Venimus itaque pariter illuc, et ita esse invenimus, et cognovimus ex parte negligentiam ipsorum monachorum, ex parte negligentiam abbatis eorum. Promisit ergo iterum se per omnia emendare velle quidquid hactenus negligenter ex sua parte fuerat actum. Cui rei et nos consensimus, et ut illi monachi assensum praeberent laboravimus. Sed illi timentes ne, sicut saepius evenerat, aut per eum, aut per ejus ministros illius promissio frustraretur, nec ejus promissionibus jam amplius credere, nec ejus emendationem se recipere posse dixerunt, nisi illis portio redderetur, sicut dudum illis dare jussistis. Quod quia ipse sine vestra jussione nullatenus se facturum dixit, ideo illi omnes pariter communi intentione communique prece postulaverunt ut illis licentiam darem ad vestrae pietatis praesentiam recurrendi, et vestram misericordiam implorandi: dicentes se magis velle de eodem monasterio expelli, et in peregrinatione et mendicitate vivere, quam falsis promissionibus ulterius credere, et sub falso monachorum nomine militare. Quamobrem dedimus eis licentiam ad vos veniendi. Haec autem vestrae sapientiae innotuimus ut priusquam ad vos veniant, causas acclamationis eorum dignoscatis.
EPISTOLA IV. AD N . . . .
Author: Frotharius Tullensis
Date:  [Catalaunis]

Excellentissimo ac nobilissimo viro celsoque honore dignissimo N., summo sacri palatii ostiario, FROTHARIUS humilis episcopus, et omnis Tullensis Ecclesia, canonicorum videlicet et monachorum, virginum, caeterorumque fidelium caterva, aeternam in Christo optamus salutem.

Memores vestri in sacris orationibus sumus, et Deum coeli ac terrae pro sospitate corporis et animae vestrae saepius deprecamur, scilicet ut vos et in hac vita ad profectum nostrum aliorumque fidelium diutius conservet incolumem, et post obitum vitae aeternae tribuat feliciter esse participem. Sciat igitur sublimitas vestra quod postquam nuper ad vos direxi missum nostrum, synodum parochiae nostrae plene convocavi, et pro salute vestra missas et psalteria decantari feci: quod et saepius agere ob vestri prosperitatem et debemus et cupimus. Vos vero nostri semper reminiscimini, et pro necessitatibus atque profectibus Ecclesiae nostrae laborare ne pigritemini, videlicet de illa ratione, pro qua ad vos Catallonis vassallum nostrum direxi, et nunc domno N. exinde litteras dirigimus vestramque benivolentiam precamur ut cum illo pariter ex hoc decertetis, N. id ipsum suadeatis ut vobis de hujusmodi causa consentiat, quia ad ejus ministerium eadem possessiuncula pertinet. Taliter hinc vestra sollicitudo vigilet, qualiter in vobis fideles vestri confidimus. Valete semper in Christo.
EPISTOLA V. AD N . . . .
Author: Frotharius Tullensis

Nobilissimo viro et cum omni honore nominando N . . . Frotharius episcopus aeternam in Domino opto salutem.

Notum sit dilectioni vestrae quia semper vestri memores sumus in sacris orationibus, et vestram sanitatem jugiter manere desideramus. Unde et modo pro vobis decantari feci missas et psalteria. Vos quoque nostri semper reminiscimini, et quidquid vobis iste missus noster significaverit, facere studete. Valete in Domino ter, quater et centies.
EPISTOLA VI. AD SICHARDUM ABBATEM.
Author: Frotharius Tullensis

Nobilissimo viro, et nimiae dilectionis affectu colendo SICHARDOdivina provisione venerabili magistro, FROTHARIUS episcopus humillimus et praesentis et perpetuae felicitatis in Domino opto salutem.

Quantum vestrae celsitudinis statum omnigenis opibus jugiter florere, et omnibus prosperis ubique exuberare desideremus, et divinae cognitionis novit intuitus, et mox ut occasio venerit serviendi, vestrae cognoscere poterit industriae sensus. Quod et nunc quidem veraciter, ut credimus, agnoscit, quia prudenter intelligit charitatem quibuslibet praepeditam obstaculis, et in corde inviolabiliter teneri, et in operis exercitio plerumque non exhiberi. Sed si quid hactenus de vestris obsequiis minus egimus, vestra nos jussio deinceps admoneat, ut sicut dignum est, vobis sedula servitute famulemur. Caeterum obsecramus vestrae pietatis clementiam, ut hunc puerum famulum vestrum Haudulfi comitis filium, ante seniorem nostrum domnum Lotharium introducatis, et causas necessitatis ei, quas vobis innotuerit, apud eum digna impetratione obtineatis: ut quemadmodum de multis aliis, ita et de isto vestra amplificetur eleemosyna et merces, et in praesenti tempore de nobis et de ipso habeatis servitium, et a Deo sempiternae recompensationis accipiatis praemium.
EPISTOLA VII. AD JUDITH IMPERATRICEM.
Author: Frotharius Tullensis

Innotesco clementiae vestrae, serenissima imperatrix, ego FROTHARIUS humilis episcopus, quod quasdam injustitias fecerunt in nostra parochia missi vestri, id est nomen illis, quia alias ecclesias, a nobis secundum ecclesiasticam dispositionem ordinatas, aliter ordinaverunt et abstulerunt de quibusdam ecclesiis hoc quod ad illas juste et rationabiliter pertinebat. Sed et de ecclesia istius presbyteri vestri tulerunt dimidium mansum, et dimidiam suam decimam, et dederunt homini laico contra canonica statuta, et contra ministerium ac voluntatem nostram. Nos autem scimus quod vestra jussio et vestra voluntas fuit, ut rectitudinem et justitiam facerent, et contra ministerium sacrum nihil praesumerent. Quamobrem si vestra voluntas est ut emendetur, mandate nobis, et nos secundum vestrum praeceptum haec omnia ita emendabimus ut vestra exinde crescat eleemosyna, et merces augeatur aeterna. Semper Ecclesiam Dei defendite, et ecclesiasticam legem exaltate, ut vos omnipotens Dominus ab omni malo defendat, et ad exaltationem coelestis regni feliciter perducat. Amen.
EPISTOLA VIII. AD DROGONEM METENSEM EPISCOPUM.
Author: Frotharius Tullensis

Nobilissimo viro et toto mihi affectu colendo DROGONI gratia cooperante divina Metensis sedis antistiti, perpetuam in Christo opto salutem.

Desiderabilem tuae dignitatis personam oppido contemplari proficuo aspectu desidero, et de utilibus quibusque ac nostro ministerio congruentibus rebus tecum salutifera collatione sermocinari cupio. Profecto enim in verbis tuis, ut pote gratiosis atque dulcoratis, invenietur amici gratia, et summae jucunditatis in labiis tuis resonabit suavitas, quibus et salutare audientis visceribus poculum, et vitale tribuatur alimentum. Sed hujus desiderii mei atque voluntatis paulo post, si vita comes fuerit, obtinebo effectum, tunc videlicet cum pro denuntiata militia Hesperiam proficisci coeperimus: aut cum peracto militari certamine ad conventum generalem palatio confluxerimus. His explicitis, tuae innotescimus dilectioni, Leufredum hujus epistolae gerulum nos adisse, poscentem ut de sui connubii, quod inter nos asseveratur exercuisse, tibi significemus rationem. Cujus rei ad praesens investigare ad liquidum nequivimus certitudinem, quam vobis significantius, cum ad praedictum devenerimus palatium, intimare poterimus. Valere te in Christo feliciter opto.
EPISTOLA X. AD DROGONEM METENSEM EPISCOPUM.
Author: Frotharius Tullensis

Nobilissimae dignitatis viro, et celso honore dignissimo, DROGONI, divina favente gratia, Ecclesiae Metensis episcopo, FROTHARIUS exiguus item episcopus perpetuam in Christo opto salutem.

Amorem et dilectionem vestri pio cultu conservans felicem vitam longaevis annorum curriculis vos ducere gratulamur, et id nutu concedi superno sedulo flagitamus. A vobis quoque ejusdem mihi charitatis jura rependi, et inviolabiliter conservari suppliciter expeto, ut hoc spiritualiter glutino vobis connexus et vestris colloquiis recreer, et salutiferis studiis atque exemplis proficue informer. Caeterum, sciat vestra dilectio mihi oppido displicere de quibusdam monachis coenobii vestri, cui Erlefredus rector esse videtur. Cum enim nostrae parochiae isdem adjaceat locus, et habitatores ejus nostro munimine Deo adnuente protegi debeant, egrediuntur quidam eorum parochiam nostram absque nostro permissu et licentia, quasi ob quasdam reclamationes, et quo tendant penitus ignoro. Porro si ad vos veniunt, aut molestiam vestris auribus inferunt, ordo canonicus erga nos debuerat conservari, ut mihi illorum querelae paterent, et nostro pari consultu correctio eis congrua daretur. Quod quia hactenus negligenter omissum est, vestra id deinceps industria digna emendatione corrigi debeat: ut nec vestrae aures ulterius hac in re molestentur, nec nobis jus canonicum et reverentia debita auferatur. Est praeterea alia vestrae dominationis cella sita in Warengissi villa , quam etiam monachi sine mea licentia inhabitare noscuntur. Sed quia inter eos me constat adolevisse, in coenobio videlicet Gorzensi, haec utcunque mea parvitas tolerat. Denique illud vestrae paternitati non sileo, quod quaedam vestri juris basilicae in providentia nostra consistunt, quae nec mansorum subjectione fulciuntur, nec sacerdotum praesentia custodiuntur. Pro quibus omnibus vestra ordinatio legatum ad nos mittat, quo instante haec emendentur. Antequam enim in praefatis cellis vel ecclesiis congrua emendatio fiat, nihil nobis de eorum ordinationibus vel dispositionibus ecclesiasticis praesumendum est. Nam et in praemisso monasterio Vosgensi, quidam vestri missi ob rectitudinem faciendam illuc directi, nihil utilitatis, ni fallor, ibi gesserunt: sed magis discordiam multiplicantes, eosdem fratres deteriores per omnia reddiderunt. Decet vero ut et in monasteriis, et in ecclesiis, et in omnibus quae vestrae ditioni subdita sunt, talis ordinatio et rectitudo servetur, quatenus et nos et universi finitimi vestri vestris exemplis instituamur, et per vos ad verae religionis studium utcunque perducamur, veluti per summum pastorem ac rectorem nobilissimum plebis. Valeat paternitas vestra prolixo tempore feliciter in Christo. Amen.

Notes: ( Warengeville )
EPISTOLA XI. AD HILDUINUM.
Author: Frotharius Tullensis

Excellentissimae nobilitatis viro, et gloriosae dignitatis apice sublimato, HILDUINO, a Deo electo Patri et magistro, FROTHARIUS episcoporum extimus, et universa Ecclesia Leucorum civitatis perennem in Christo suppliciter optamus salutem.

Ut longaevis temporibus vestra felici vigore et prospero cursu valeat paternitas, creberrimis precum supplicationibus divinam clementiam et ore et corde deposcimus. Dum enim vestri regiminis tutelam nobis solito Dei gratia praeesse annuerit, coelestis protectionis munimen nostris adesse profectibus veraci experimento dignoscimus. Nunc itaque vestra misericordia, quemadmodum semper consuevit, pro nostra laborare dignetur necessitudine, quia servitium nobis valde onerosum injungitur, quod absque difficultate nequaquam vires nostrae peragere possunt. Praecipitur enim ut in Aquis palatio operemur, et laboribus ibidem peragendis insudemus. Sed ab hoc opere alia servitia et necessitates nos revocant, et si vestrae pietati libet, etiam opportunam satis excusationem praetendunt. Recordari siquidem vestra paternitas valet quod cum in palatio Gundumvillae domnus imperator hoc anno staret, vestram continens manum, jussit ut in fronte ipsius palatii solarii opus construerem, de quo in capellam veniretur. Adjecit quoque quod quempiam illic plerumque manere sivisset, vestri personam tacite innotescens. Praecepit nihilominus ut in pariete ipsius domus ligneo, alterum operis lapidei parietem superadjicerem, et quamlibet hujusmodi opera sint festinanter explenda. Et tamen adhuc tertius labor nostrae coeptae basilicae adhibendus, de qua nihil postquam hinc secessistis egimus: quia impediti sunt hactenus homunculi propter tempus hiemis, et tempus sationis. Istiusmodi laboribus addita est nobis nolentibus necessitudo, et miserae infelicitatis adversitas. Quidam namque servus peccati ac noster, invidens sodali suo cellarario nostro, ob quod ei in ministerio praeferretur, horreo, quo ruri segetes erant redactae, quarum esu nos sustentari usque tempus messis credebamus, pestiferum latenter ignem supposuit, et mox universa quae illic habebantur consumpsit: servus infelix, servus ingratus, et saevo anathemate permultandus, qui tantae vitae subsidiis sub momento privavit. Denique familiam sancti Stephani adeo praeteritorum annorum fames adnihilavit, et ad tantae perduxit paupertatis miseriam, ut vix sumptibus fragilis vitae sustentari ullatenus valeant. Unde nec censum ab eis debitum exigere possum, nisi ex opere manuum, pro quo rursus a me pascuntur, et nec sic recuperari utiliter queunt. Haec et supradicta pia consideratione perpendere dignamini, et a praedicto servitio nos liberare ne pigeatis. Alioquin per me ipsum ad praesentiam domni imperatoris, et vestram praesentiam suppliciter obsecrabo, ut hoc onus curae pastoralis a me submoveatis, quia illud mea parvitas taliter ferre non valet; et valde utilius est me ab istiusmodi cura submoveri, quam per meae auctoritatis fiduciam tot oves Domini exitio discriminis interire. Agat ergo Dominus meus ex hac petitione erga me, ut bene semper egit, et valeat per multa annorum curricula feliciter in Christo. Amen.
EPISTOLA XII. WICARDI AD FROTHARIUM.
Author: Frotharius Tullensis

Reverendo, omnique honore dignissimo domino et Patri FROTHARIO praesulum benignissimo, VICARDUS, minimus abbatum, cum fratribus meis perennis gloriae opto salutem.

Quam gratiarum actionem de beneficiis quae solo mercedis coelestis intuitu parvitati nostrae impenditis, virorum optime, vobis rependemus, qui non solum pastorali cura intima nostra, verum pia quoque sollicitudine exteriora nostrae substantiae procurare dignamini? Insuper ad cumulum vestrae charitatis circa nos demonstrandum, quod nobis auro ditius esse potest, sancti Apri reliquias, nec non et beatae suae conversationis actus humilitati nostrae nunc mittere estis dignati. Sed pro his omnibus, pro cujus amore hoc geritis, prorsus vobis ipse manentis retributionis fructum restituere non obliviscetur. Quod tamen possumus, minimas preces nostras supernae majestati vestrae salutis causa offerre meminerimus: et in temporalibus ubicunque nobis dignatio vestra imperare voluerit, devotissimi paratissimique fore studebimus. Agat itaque benignitas vestra, ut benigne coepit, non solum de rebus et hominibus super ipsas commorantibus quae in promptu nobis sunt, sed et de illis quas iidem ipsi homines nostri, qui passim et libere habitare videntur, emerunt: ut videlicet semper Domini Salvatoris respectui sint mancipatae, cum illis ipsis qui eas possident. Qualiter autem super hoc agendum sit, vestrae prudentiae manifestius liquet. Videtur tamen nobis, si vos utile judicaveritis, ut quicunque de ipsis mancipiis sunt qui se subtrahere de nostra dominatione moliuntur, servitutem suam coram vobis rewadiare faciatis, ut deinceps per justitiam subacti hanc fraudem perpetrare nequeant. Mittimus dignationi vestrae donationem illarum rerum exemplatam, pariter cum ipsa et domni imperatoris exemplationis chartam, quam nostro monasterio de teloneo, ut nusquam in toto suo regno a nobis exigeretur, fecit, emunitatem etiam similiter exemplatam. Valere vos multum optamus, domine et Pater, feliciter in Christo.
EPISTOLA XIV. AD HILDUINUM.
Author: Frotharius Tullensis

Excellentissimo atque summo honore dignissimo HILDUINO a Deo electo Patri et magistro, FROTHARIUS episcoporum humillimus, et universa Tullensis Ecclesiae caterva perpetuae benedictionis in Christo opto salutem.

De omnibus necessitatibus atque indigentiis nostris ad vos semper recurrimus, ut pote patrem unicum et defensorem piissimum, cujus patrocinio assidue indigemus, cujus adminiculo saepius sublevamur. Constat quippe protectionem vestram januam adesse salutis, vestrumque regimen portum solidissimae quietis. Subveniat itaque solito nobis clementia vestra, et paterno succurrat affectu. Importuni vobis crebrius supplicando existimus, sed vestrae celsitudinis serenitas nullatenus nos ob eamdem importunitatem aspernetur: verum ingruentis necessitudinis indigentiam considerare dignetur. Domnus enim imperator suggestione mea quamdam villam basilicae Sancti Apri reddidit , quam Pippinus avus ipsius eidem donavit. Hanc vero per beneficium nostrum quidam Hispanus, nomine Joseph, hactenus tenuit, eamque dum adhuc viveret desertam fecit et ad nihilum deduxit: et ipsius loci servientes opprimendo destruxit. Ipse autem nunc de hac vita migravit, et residua est illi conjux ipsius cum filio parvulo, qui sunt ex familia domni imperatoris: sed et ipsa causa charitatis et dilectionis, vel per eleemosynam domni imperatoris, de eodem beneficio decem mansos et vineam quadraginta modios vini fere valentem dare volui; reliquos vero viginti mansos ad opus fratrum praedictae ecclesiae restituere curavi. Praedicta autem mulier datum meum dispexit, et nunc ad palatium veniens totum ipsum beneficium furtim et absque nostra nititur praeripere voluntate. Vestra vero prudentia id agere nunc secundum pristinae pietatis consuetudinem dignetur, ut praedictae res in possessione S. Apri permaneant, et ipsorum fratrum usibus debita victualia praebeant: quatenus et S. Apri merita, et ipsorum fratrum piae postulationes vobis proficiant in vitam aeternam. Valere vos semper optamus, sancte ac reverentissime Pater.

Notes: (an. 836)
EPISTOLA XV. AD EUMDEM.
Author: Frotharius Tullensis
Date:  [Senonicae] [abjectae et humilis]

Excellentissimae venerationis honore dignissimo HILDUINO domino vere sanctissimo Sennocae plebis humillima devotio aeternae prosperitatis in Domino salutem.

Quia divina inspirante misericordia fastidiosae importunitatis nostrae clamoribus, mi domine, saepe compati dignati estis: idcirco etiamnum nimia compulsi necessitate, vestrae celsitudinis aures inquietare praesumpsimus. Novimus etenim, reverentissime domine, quomodo prioribus petitionibus nostris benigne et misericorditer assistere dignati estis, quomodo etiam a nullis nostris meritis, et quod nunquam futurum sperabamus, alteram nobis electionem impetrare ac concedere studuistis. Sed quoniam peccatis nostris, ut credimus, exigentibus, vota et desideria, quibus sanctitatem vestram toties pulsare ausi sumus, plurimum impedita ad effectum pervenire non meruerunt, idcirco et hac vice ad vos cau sas miseriae nostrae referre compulsi sumus. Fecimus, domine mi, et nunc secundam electionem, et invenimus hominemex nostris a puero nobis bene notum, genere et moribus non infamem, docilem aetate, huic officio congruum, litteratoriae professionis non usquequaque ignarum, divinae quoque scientiae non penitus expertem, quarumdam etiam aliarum artium portionem habentem Quem cum obtulissemus, nullatenus putantes rejiciendum, ipsis missis dominicis impedientibus, quod optavimus non meruimus adipisci. Propterea vestrae pietatis vestigiis animo provoluti flebiliter postulamus ut tandiu rem suspendere dignemini, quousque cum scripto homine ad vestram celsitudinem properantes, ipsi vobis melius nostram pandamus memoriam. Etsi quidem ad hoc onus ferendum persona quam dicimus sufficere minusve poterit, dignationis vestrae judicio aut suscipiatur aut reprobetur. Dum amplius nec nos acquisitis occasionibus quidam sic crucient, nec a nobis abjectissimis vestra mansuetissima sublimitas diutius inquietetur. His itaque clementiae vestrae suggestis, atque utinam impetratis, oramus supernam misericordiam ut multimoda vos prosperitate valere concedat et aeternae beatitudinis gaudia consequi quandoque permittat. Eximio domino et vere sanctissimo Hilduino sacris negotiis a Deo praelato Senonicae urbis abjecta humilis Ecclesiae perpetuam salutem.
EPISTOLA XVI. AD EGINHARDUM.
Author: Frotharius Tullensis

Inclyto et omni nobilitate praeclaro EGINHARDO domino sanctissimo Senonicae Ecclesiae humillima devotio.

Praesumpsimus, mi domine, auribus clementiae vestrae necessitatis nostrae causas humiliter innotescere, ut per vestram pietatem de his celeriter mereamur consolationem recipere. Notum vobis esse credimus quod nobis indignissimis a domno imperatore concessum fuerat ut ex nobis ipsis electionem faciendi haberemus licentiam. Sed cum illum quem scitis elegissemus, et a serenitate domni imperatoris non pleniter fuisset receptus, permissum nobis iterum est ut alium, si potuissemus, ex nobis huic officio congruum inveniremus. Sed cum esset inventus, ut credimus, in Dei et domni imperatoris servitio habilis, nescimus ob quam causam a missis dominicis non est plena benevolentia susceptus. Unde vestram oramus benignitatem ut ex nobis in adjutorium esse dignemini; quatenus ipsum de quo dicimus ad praesentiam domni imperatoris nos ipsi deducamus, et qualiter jusserit discutiatur, et probetur si nobis prodesse valeat, et in servitio Dei aptus esse possit, an minus. Optamus vos divinis semper muniri praesidiis, et immortalitatis corona quandoque gloriari, piissime et reverentissime domine. Sanctissimo et piissimo domino Eginhardo merito venerabili Senonicae urbis vilis et abjecta congregatio.
EPISTOLA XVII. AD JUDITH IMPERATRICEM.
Author: Frotharius Tullensis

Inclytae et omni nobilitate clarissimae JUDITH, gloriosae imperatrici, Senonicae Ecclesiae humillima devotio.

Praesumpsimus, mi domina, auribus clementiae vestrae necessitatis nostrae causas humiliter innotescere, ut per vestram pietatem de his celeriter mereamur consolationem recipere. Notum vobis esse credimus quod nobis indignissimis a domno imperatore concessum fuerit ut ex nobis ipsis electionem faciendi haberemus licentiam. Sed cum illum quem scitis elegissemus, et a serenitate domni imperatoris non plene fuisset receptus, permissum nobis est iterum ut alium, si potuissemus, ex nobis huic officio congruum inveniremus. Sed cum esset inventus, ut credimus, in Dei et vestro servitio habilis, nescimus ob quam causam a missis dominicis non est plena benevolentia susceptus. Unde vestram oramus benignitatem ut ex hoc nobis in adjutorium esse dignemini: quatenus causa suspendatur, donec ipsum de quo dicimus ad praesentiam domni imperatoris et vestram nos ipsi deducamus, et qualiter jusseritis discutiatur, et probetur si nobis prodesse valeat, et in servitio vestro aptus esse possit, an minus. Optamus vos divinis semper muniri praesidiis, et immortalitatis corona quandoque gloriari, piissima et serenissima domina. Excellentissimae et omni nobilitate clarissimae Judith imperatrici plebis Senonicae humillima devotio.